1-Tara je yang ai lam.
Myen asuya a tara je yang ai ahkaw ahkang gaw n tsa de na masha kaba ni hte hpyen du kaba ni a n'gup hta madung ai.
Mayun kam hpa sakye manawn hta madung ai. Tara je yang ai lam n'san seng ai. Gumhpraw myi man yu ai, ahkaw ahkang lu ai ni a myiman yu ai. Mung shawa ni a hpang de tsap ai tara Slg ni hpe htawng jahkrat ai, htawng na pru wa ai tara slg ni hpe Tara Slg galaw na ahkaw ahkang n'jaw ai. Tara je yang ai lam tengman jet ai lam n'nga ai.
2-Makam masham shagyip shagyen ai
Madu naw ku nga ai,hpung kyi ni hpe rim ai. Ya hkyak hkyak 2007 ning hpungkyi ni a ninghkap n'gun kaba hta ningbaw ai ni hpe bai rim ai. Hpungkyi shada da tara je yang ai. Kaga makam masham ni hpe shagyip shagyen ai, wanglu wanglang n'mai nawku ai. Makam masham hte seng nna sharen da ai grai naw nga ai.
3-Mung masa ra lata poi
Mung masa ra lata poi shang hkyen ai ni hpe shagyip shagyen ai, ahkaw ahkang pat shing dang ai. Wanglu wanglang nmai hkaw tsun hkra ladat tam pat hkum ai. Awng san kaw ra lata hkaw tsun hkawn ai lamang hpe pat hkrum ai. Lai wa sai ra lata hta n'lu shang lawm ai, Ningbaw malai dingsa Dr. Manam Tu Ja hpe ding hkrai ra lata shang na ahkang jaw ai. N dai lapran ra lata lam hpe la yu, maram yu ra ai. Zai bru jang kaw samyit hkrat ai hpe tam yak ai hpa, rai na Dr. Manam Tu Ja a atsam hpe sari la matut la maram yu ga. Annau ni matu kade galaw ya lu na kun?
4-Bawsang simsa lam
Bawsang ni hte simsa masat htu ai raitim grat dagra re lam n'nga, simsa masat htu ngut sai dingda Sam, kayin, DKBA ni hte bai gap hkat wa ai. Simsa masat htu ngut sai dai shara ni de hpyen n'gun grau jat tawn ai. Slg Awng Mying tsun ai shata masum tup hta bawsang laknak hpai yawng hte simsa lam lu na re nga munghpawm shani hta tsun ai. Gumhpraw madun jang kara bawsang laknak hpai mi rai rai hkam lu na kun? Nga asawng grang nga sai. Myen a kyang madun hpang sai.
5-Lamu ga zing ai
Mung shawa a galaw sha nga ai lamu ga law law hpe zing ai mang hkang. Hugawng mayan na lamu ga zing ai mang hkang, anhte lamu ga hta miwa hpe ahkaw ahkang n'hpyi ai, n'tsun n bawng ai, madim law law galaw nga ai mang hkang. Gas salu, yenan sau len shalai ai lam hta lamu ga zing ai mang hkang.
6-Shinggyin ahkaw ahkang
Tara kata ahkaw ahkang a matu jaw ai shinggyin ahkaw ahkang n'mai hpyi shawn- n'gun n'mai madun ai. Shinggyin ahkaw ahkang hte seng nna n'mai hpyi tsun ai. Shinggyin ahkaw ahkang kata nga ai.
7-Hpyen dap
Hpyen dap ni ra ai hku dawdan galaw nga ai hpe rapdaw nna n'lu hkang ai.up hkang hkrang hta hpyen dap madung rai nga ai.dai ning na munghpawm ninghtoi hta Thein Sein a tsun ai hta mungdan hta hpyen dap ahkyak madung re lam tsun ai. Hpyen up hkang lam madung re. Bawsang yawng a lamu ga hta shamu shamawt ai lam n'shai ai. Masha sat ai, zingri ai, mare nat ai. Mung shawa a lu lawm ai arung arai majoi zing la ai, num ma ni hpe roi ai. Mayan dap hte bung ai. Tara nlang dik htum hpyen dap rai nga ai.
8-Hpyen yen tsin yam
Hpyen yen tsin yam ni hpe garum ningtum na ni hpe pat ai. Shinggyin nauna myit n'rawng ai. Asuya langai mi a nga gin ai masing hkrang tara n'nga ai. Hpaw lam masa shapraw ai. Lit la gwi ai lam n'nga ai. Madang n'nga dik ai hpyen dap re.
9-Mu gun dap
Mu gun dap yawng bungli n'kangka ai, wa lang gale ai, shabri shabrai jahkut sha ai, n'tsa de na masha kaba ni hkang gayin sha ai,mayun kumhpa sha ai.
10-Hpaji Hparit
Hpaji jawng ni yawng sharin tang n'du ai, ten shama hkying majoi shalai nna shabrai jahkut sha ai,san poi awng shadang nyem ai, gumhpraw hte sharin ai, mayun kumhpa hte awng lekmat galai ai. Ma ni hpe masu sharin ai jawng, lagu sha chye hkra sharin ai jawng hte bung ai. Maza kasha yubak kasha shangai shapraw sharin ai jawng hte bung ai.
11-Galaw lu galaw sha lam
Madu yingam hpe wanglu wanglang n'mai galaw sha ai. Madu dum nta madu arung arai hkauhting hkauna yi sum lamu ga madu ra ai hku n'mai galaw sha ai. Madu lu ai ahkying aten ahkaw ahkang hpe madu ra ai hku n'mai jai lang asung jashawn ai.
12-Sut masa
Matsan grit nyem dik ai ni a matu lit la ai lam n'nga ai. Bungli ningnan tam ya lam n'nga ai. Hpaga yumga hkrat sum ai, hka kaba kap ai, hpyen du kaba ni a lata hta hpaga gayin sha ai. Mungkan a hpaga bawngring lam pat tawn ai hpaw ya lu na matu, mungkan hpe masu ai, awng san kaw hpe madun sha nga ai. Hpaga tara grat dagra n'nga ai. Matsan grit nyem dik ai mungdan re.
13- mung masa
Daru magam 2 up ai. Hpyi galai Democracy masa hte hpet-sit hpyen gumshem masa. Hkanghkyi baw hte Baren baw 2 tu ai. Shinglet lahkawng bra, lapu shalet hte bung ai. Palawn mung n'ngut, nga mung n'rai re masa, shamying yak ai hpaw dam hpaw bra mung masa re. Bawsang yawng hte mung masa bawngban ga ngu ai gabaw gaw, hta hkrup ga tsun shing jawng poi hte bung ai. Jaw ai tara pandung masing jahkrat nna galaw sa ai lam n'nga ai, myidi shim masawp hkrup ai mi tsun, myit lu ai mi tsun ai galaw ai hte bung ai. Hparan dawdan ya na lapran Slg hte bawngban dawdan na lam n'nga ai.
Dinglun ga nga yang laika man hta ka n'law she rai na re, myen asuya ni a masing gaw moi hkaw hkam prat kaw nna gawn tsun ga nga yang ma chyai chyai ai zawn rai nga ai.
Gara hku galaw sa yang mai na ta? Ngai hku na mu ai gaw n'dai hku re.
A- Panglung ga shaka hpe mahta nna mungdan ting bawsang laknak hpai yawng hpe Tara shang mung masa bawngban na n'dau shana ra ai. Bawngban na masing lamang shawng ka jahkrat ra ai. Ten ladaw masat shagrin tawn ra ai.
B- Mungdan ting hpe Tara shang simsa lam shana shabra ra ai.
C- Bawsang yawng a lamu ga hta jung tawn ai, htu tawn ai hpyen dap yawng dawm ra ai.
D- Hpyen yen tsin tam ni a matu UN hte pawng nna garum ningtum na,matut shara jahkrat na,kan bau bungli hte seng nna lit la na ndau shana ra ai. Lahta de na lam ni hpe masing jahkrat galaw sa wa ai lam n'nga yang bawngban tim hpa lachyum npru ai. Hkang hkang na nre.
Lahta de na lam yan ni hpe dinglun maram yu nna awmdawm shanglawt a matu gasat sa wa yang kaja nga ai kun? Munghpawm hku naw sa yang mai nga ai kun? Dinglun mahtai tam yu ga. Myen a ga kam mai na kun? Ga garan nna tinang lahpan tsap let shanglawt ai mungdan ngu ndau shana yang kaja na kun? Mung tsaw myu tsaw ai mung chying shawa yawng a sinda ra lata hpe madung tawn nna lawan dawdan sa wa yang kaja na re.
Law law dinglun yu ga.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn